"Иҵит 115 шықәса аԥсуа поезиа аклассик Иуа Абас- ипа Коӷониа диижьҭеи. Убарҭ рахьтә иара 24 шықәса роуп иниҵаз. Уамашәа иаамҭа ацара, аццакра иныԥшуан данқәыԥшыз инаркны. Илирикатә жәеинраалак аҿы џьара иҩуеит:
"Сыҷкәыноуп, ҵоуп, макьана,
Аха иахьоуп уи, уаҵәоуп,
Уаҵәашьҭахь – ашьыбжьышьҭахь,
Сызҳашт, иахьа еиԥш субаӡом!…
Еҳ, аамҭа, аамҭа,
Умгәаҟын уара,
Исцәыумган асааҭқәа
Лассы-ласс уара!"
Абас зыҩуаз апоет усҟан ҩажәа шықәса ихыҵуан. Адунеитә поезиаҟны имаҷӡоуп, ҩыџьа-хҩы роуп Иуа иқәра иҭагыланы, поет ҳасабала иара илшаз зылшаз, зышьҭамҭа иахьагьы-уаҵәгьы апоезиаҟны иаанзыжьыз. Иуа Коӷониа ҩ-жанрк рҟны аус иуан: алирика, аепос. Иара аԥсуа поезиаҟны дцәырҵаанӡа, исахьаркны иуҳәозар, аԥсаатә шәаҳәаӡомызт, ажәҩан аеҵәақәа кыдмызт, иара ииҳәаз аӡәгьы имҳәацызт убас исахьаркны, хашҭра ақәымкәа", - ҳәа азгәеиҭеит Лашәриа.
Инеиҵыху анҵамҭа шәаҳар шәылшоит арадио Sputnik Аԥсны аефир аҟны.